Plasdy Penbedw
Roedd **Watkin Williams** (1742 - 25 Mehefin 1808) yn wleidydd Cymreig a wasanaethodd fel Aelod Seneddol Sir Drefaldwyn rhwng 1772 a 1774 ac Aelod Seneddol Bwrdeistrefi Fflint rhwng 1777 a 1806.

Bywyd personol
--------------

Roedd Williams yn fab hynaf i Richard Williams Ystâd Penbedw ger Nannerch, Sir y Fflint ac Annabella, merch of Charles Lloyd o'r Drenewydd, ei wraig.

Cafodd ei addysgu yn Ngholeg y Trwyn Pres, Rhydychen

Priododd Elizabeth, merch y Cyrnol James Russell Stapleton o Bodrhyddan ym 1767.

Gyrfa
-----

Etifeddodd Williams Ystâd Penbedw ar farwolaeth ei dad ym 1759. Gwasanaethodd fel Arglwydd Raglaw Meirionnydd o 1789 ac Arglwydd Raglaw Sir Ddinbych o 1792 i 1793. Bu'n gwnstabl Castell y Fflint o 1799 hyd ei farwolaeth.

Gwasanaethodd fel Uwchgapten ym milisia Swydd Amwythig o 1766 i 1796 ac yn Ffiwsilwyr Sir y Fflint ym 1803.

Gyrfa wleidyddol
----------------

Etholwyd Williams i'r senedd dros etholaeth Sir Drefaldwyn yn 1772 o dan ddylanwad teulu ei fam. Yn etholiad 1774 cafodd William Mostyn Owen ei enwebu ar gyfer y sedd gan deulu Powis, teulu llawer mwy dylanwadol na theulu Lloyd. Gan hynny collodd Williams y sedd. Ym 1777 bu farw Syr John Glynne, 6ed Barwnig o Gastell Penarlâg, aelod etholaeth Bwrdeistrefi Fflint. Gan fod teulu Williams yn perthyn i deulu Glynne a theulu Williams-Wynn etholwyd Williams fel olynydd iddo fel yr ymgeisydd teuluol.

Parhaodd Williams yn aelod yr etholaeth, yn ddiwrthwynebiad hyd ei ymddeol ym 1806. Ni wnaeth unrhyw farc yn y Tŷ, gan roi cefnogaeth dawel i'r llywodraeth pan oedd yn bresennol. Does dim cofnod o unrhyw bleidlais a fwriwyd ganddo ar faterion gerbron y tŷ. Ei gyfraniad fwyaf fel AS oedd gofyn am nawdd y llywodraeth i aelodau o'i deulu.

Ar drothwy etholiad 1806, fe’i perswadiwyd i ymddeol ‘oherwydd ei wendidau’, o blaid gor-nai ei wraig William Shipley. Collodd Shipley serch hynny i Syr Edward Pryce Lloyd

Marwolaeth
----------

Bu farw Williams ar 30 Tachwedd 1808, yn 66 mlwydd oed claddwyd ei weddillion yn Eglwys Nannerch.

Cyfeiriadau
-----------

1. ↑  Williams, William Retlaw (1895). *The parliamentary history of the principality of Wales, from the earliesr times to the present day, 1541-1895, comprising lists of the representatives, chronologically arranged under counties, with biographical and genealogical notices of the members, together with particulars of the various contested elections, double returns and petitions*. Cornell University Library. Brecknock : Priv. Print. for the author by E. Davis and Bell. t. 93.
2. ↑  "WILLIAMS, Watkin (1742-1808), of Penbedw, Denb. and Erbistock, Flints. | History of Parliament Online". *www.historyofparliamentonline.org*. Cyrchwyd 2019-08-28.
3. ↑  "OWEN, William (?1742-95), of Woodhouse, Salop and Bryngwyn, Mont. | History of Parliament Online". *www.historyofparliamentonline.org*. Cyrchwyd 2019-08-28.
4. ↑  "Discover Nannerch" (PDF). *Cyngor Sir Fflint*. Cyrchwyd 28 Awst 2019.

  


| Senedd y Deyrnas Unedig |
| --- |
|
| Rhagflaenydd:**Edward Kynaston** | **Aelod Seneddol Sir Drefaldwyn**1772 – 1774 | Olynydd:**William Mostyn Owen** |
|
| Rhagflaenydd:**John Glynne** | **Aelod Seneddol Bwrdeistrefi Fflint**1777 – 1806 | Olynydd:**Syr Edward Pryce Lloyd** |

|  |  |
| --- | --- |
| Awdurdod | 
* WorldCat
* VIAF: 58920634
* LCCN: nr00028167

 |